Document ID: 32014D0702

DECIZIA DE PUNERE ÎN APLICARE A COMISIEI
din 7 octombrie 2014
de modificare a Deciziei 2007/131/CE privind autorizarea utilizării în condiții armonizate a spectrului de frecvențe radio pentru echipamente care folosesc tehnologia de bandă ultralargă în cadrul Comunității
[notificată cu numărul C(2014) 7083]
(2014/702/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Decizia nr. 676/2002/CE a Parlamentului European și a Consiliului din 7 martie 2002 privind cadrul de reglementare pentru politica de gestionare a spectrului de frecvențe radio în Comunitatea Europeană (Decizia privind spectrul de frecvențe radio) (1), în special articolul 4 alineatul (3),
întrucât:
(1)
Decizia 2007/131/CE a Comisiei (2), astfel cum a fost modificată prin Decizia 2009/343/CE a Comisiei (3), armonizează condițiile tehnice pentru echipamentele radio care folosesc tehnologia de bandă ultralargă (denumită în continuare „UWB”) pe teritoriul Uniunii. Ea garantează disponibilitatea spectrului de frecvențe radio pe întregul teritoriu al Uniunii în condiții armonizate, eliminând obstacolele din calea adoptării tehnologiei UWB și creează o piață unică reală pentru sistemele UWB, cu importante economii de scară și beneficii pentru consumatori.
(2)
Evoluția rapidă a tehnologiei și a utilizării spectrului radio trebuie să fie reflectată în mod corespunzător în reglementarea tehnologiei UWB, pentru ca societatea europeană să poată beneficia de pe urma introducerii unor aplicații inovatoare bazate pe această tehnologie, garantând, în același timp, că ceilalți utilizatori ai spectrului nu sunt afectați. Prin urmare, versiunea cea mai recentă a Deciziei 2007/131/CE ar trebui modificată în consecință.
(3)
Din acest motiv, în temeiul Deciziei nr. 676/2002/CE, la data de 28 mai 2012, Comisia a încredințat un al cincilea mandat referitor la tehnologia UWB Conferinței europene a administrațiilor de poștă și telecomunicații (CEPT), în scopul clarificării parametrilor tehnici în perspectiva unei eventuale actualizări a Deciziei 2007/131/CE.
(4)
În Raportul 45 al CEPT, aprobat la 21 iunie 2013 de Comitetul pentru comunicații electronice (CCE) și prezentat ca răspuns la al cincilea mandat, CEPT a recomandat Comisiei să aplice o abordare simplificată în cazul modificărilor ulterioare ale Deciziei 2007/131/CE, care să ia în considerare descrierea tehnicilor de atenuare și toți parametrii detaliați relevanți din cadrul standardelor europene armonizate elaborate de Institutul European de Standardizare în Telecomunicații (ETSI).
(5)
Raportul 45 al CEPT precizează condițiile tehnice în care anumite tehnici de atenuare permit exploatarea echipamentelor UWB cu putere de transmisie mai mare, oferind, în același timp, o protecție echivalentă pentru actualele limite de utilizare generică a UWB, folosirea în autovehicule și vehicule feroviare și echipamentele de localizare și urmărire. Pe lângă recomandările din raportul respectiv, care ar trebui să se aplice în întreaga UE, definițiile și parametrii tehnici ai acestor tehnici de atenuare ar trebui, de asemenea, să devină obligatorii, astfel cum se prevede în normele relevante, deoarece aceste tehnici asigură un efect de atenuare doar atunci când sunt utilizate cu parametrii adecvați de funcționare.
(6)
Echipamentele UWB de la bordul aeronavelor ar trebui să fie autorizate numai dacă respectă standardele de siguranță aeriană, cu o certificare corespunzătoare a navigabilității, și alte dispoziții aeronautice relevante, precum și standardele de comunicații electronice. Certificatele de navigabilitate valabile pe tot teritoriul Comunității sunt eliberate de Agenția Europeană pentru Siguranța Aviației, în conformitate cu Regulamentul (UE) nr. 748/2012 al Comisiei (4).
(7)
Detectoarele de materiale au diverse utilizări, cum ar fi detectarea și caracterizarea obiectelor și a materialelor sau fotografierea țevilor, a cablurilor și a altor structuri din interiorul zidurilor clădirilor rezidențiale sau comerciale. CEPT a indicat Comisiei că ar putea fi luate în considerare limite mai flexibile de utilizare a detectoarelor de materiale, deoarece modul în care sunt utilizate, combinat cu densitățile lor de utilizare și factorii lor de activitate foarte mici, atenuează și mai mult posibilitatea unor interferențe prejudiciabile cu serviciile de radiocomunicații. Limitele revizuite sunt stabilite în Decizia CCE/DEC/(07)01 a CCE din 30 martie 2007, astfel cum a fost modificată la 26 iunie 2009.
(8)
În conformitate cu Directiva 1999/5/CE a Parlamentului European și a Consiliului (5), Comisia a acordat organizațiilor europene de standardizare mandatul M/407 în vederea elaborării unui set de standarde armonizate. Acestea vor acoperi echipamentele UWB care vor fi recunoscute în temeiul acestei directive și va exista o prezumție de conformitate cu cerințele acesteia. Ca răspuns la mandatul M/407 al Comisiei, ETSI a elaborat standardele armonizate: EN 302 065-1 privind cerințele tehnice armonizate pentru dispozitive cu rază mică de acțiune care utilizează UWB, EN 302 065-2, privind cerințele pentru echipamentele UWB de localizare și urmărire și EN 302 065-3, privind cerințele pentru dispozitivele UWB pentru autovehicule și vehicule feroviare.
(9)
Memorandumul de înțelegere dintre CCE și ETSI, semnat la 20 octombrie 2004, prevede coordonarea elaborării standardelor armonizate și condițiile de reglementare pentru utilizarea spectrului corespunzător acestor standarde. Detaliile tehnice ale tehnicilor de atenuare sunt stabilite prin standardele europene armonizate elaborate de ETSI și Decizia (06)04 a CCE, acestea urmând să fie în continuare adaptate la orice modificare ulterioară, astfel cum s-a stabilit în memorandumul de înțelegere încheiat între CCE și ETSI. În consecință, decizia Comisiei ar trebui doar să enumere lista tehnicilor adecvate de atenuare.
(10)
Prin urmare, Decizia 2007/131/CE ar trebui modificată în consecință.
(11)
Măsurile prevăzute în prezenta decizie sunt conforme cu avizul Comitetului pentru spectrul de frecvențe radio,
ADOPTĂ PREZENTA DECIZIE:
Articolul 1
Decizia 2007/131/CE se modifică după cum urmează:
1.
La articolul 2, punctele 6, 7 și 8 se înlocuiesc cu următorul text:
„6.
«e.i.r.p.» înseamnă puterea echivalentă radiată izotrop, care este produsul dintre puterea furnizată antenei și câștigul antenei într-o direcție dată, pentru o antenă izotropă (câștig absolut sau izotrop);
7.
«densitatea spectrală de putere medie maximă», specificată ca e.i.r.p. a dispozitivului radio testat la o anumită frecvență, este puterea medie pe unitatea de lățime de bandă (centrată pe frecvența respectivă), radiată în direcția nivelului maxim în condițiile specificate ale măsurătorii;
8.
«putere de vârf», specificată ca e.i.r.p., este puterea conținută într-o lățime de bandă de 50 MHz la frecvența la care se înregistrează puterea radiată medie cea mai ridicată, radiată în direcția nivelului maxim în condițiile specificate ale măsurătorii;”
.
2.
La articolul 2, punctul 9 se elimină.
3.
La articolul 2, punctul 11 se înlocuiește cu următorul text:
„11.
«densitatea spectrală de putere totală radiată» înseamnă media valorilor densității spectrale de putere medie, măsurate pe o sferă, în scenariul de măsurători cu o rezoluție de cel puțin 15 grade. Metoda de măsurare este detaliată în standardul ETSI EN 302 435;”
.
4.
La articolul 2, se adaugă următoarele puncte 12 și 13:
„12.
«la bordul aeronavelor» înseamnă utilizarea, în interiorul unei aeronave, de legături radio pentru comunicații la bordul aeronavei;
13.
«LT1» sunt sisteme destinate localizării și urmăririi generale a persoanelor și a obiectelor care pot fi puse în circulație fără licență.”
5.
Articolul 3 se înlocuiește cu următorul text:
„Articolul 3
Statele membre autorizează utilizarea spectrului radio, fără interferențe și fără protecție, de către echipamentele care folosesc tehnologia de bandă ultralargă cu condiția ca aceste echipamente să îndeplinească condițiile stabilite în anexă și să fie utilizate în interior sau, în cazul în care sunt utilizate în exterior, să nu fie atașate la o instalație fixă, la o infrastructură fixă sau la o antenă exterioară fixă. Echipamentele care utilizează tehnologia de bandă ultralargă care îndeplinește condițiile stabilite în anexă sunt, de asemenea, permise în autovehicule și vehicule feroviare.”
6.
Anexa se înlocuiește cu textul anexei la prezenta decizie.
Articolul 2
Prezenta decizie intră în vigoare la 1 februarie 2015.
Articolul 3
Prezenta decizie se adresează statelor membre.
Adoptată la Bruxelles, 7 octombrie 2014.

Labels: 7
12
8
20